钦定古今图书集成/明伦汇编/官常典/第426卷 > 宋
## 钦定古今图书集成/明伦汇编/官常典/第426卷 > 宋

宋制，以“宣徽院掌总领内诸司、三班、内侍之籍，郊祀、
朝会、宴飨、供帐之仪，检视进奉名物。殿中省掌供奉
玉食、医药、服御、幄帟、舆辇、次舍之政令，而太府寺掌
邦国财货之政令，及库藏出纳、商税、平准、贸易之事。
少府监掌造门戟神衣、旌节，郊庙诸坛祭玉法物、铸
牌印，诸妃百官拜表案褥之事。”

按《宋史职官志》：“宣徽南院使、北院使，掌总领内诸司
及三班、内侍之籍，郊祀、朝会、宴飨供帐之仪，应内外
进奉，悉检视其名物。旧制，以检校为使，或领节度及
两使留后阙，则枢密副使一人兼领，二使亦有兼枢
密副使签书枢密院者。南院资望比北院颇优，然皆
通掌，止用南院印。二使共院，而各设厅事。其吏史则”
有都勾、押官、勾押官各一人，前行三人，后行十二人，
分掌四案，“一曰兵案，二曰骑案。”

〈注〉主赐《群臣新史》及掌诸司使至崇班、内侍供奉官、诸司工匠、兵卒之名籍及三班而下迁补假故鞫劾之事。

三曰《仓案》。

〈注〉掌春秋及圣节大宴，节度使迎授恩赐，上元张灯，四时祭祀及契丹朝贡、内廷学士赴上，并督其供帐，内外进奉，视其名物。教坊伶人岁给衣带，专其奏覆。

四曰《胄案》。

〈注〉掌“郊祀、御殿、朝谒圣容、赐酺、国忌供帐之事。诸司使副、三班使臣别籍分产，司其条制，预诸司工匠休假之失。”

故事，与参知政事、枢密副使、同知枢密院事以先后
入叙位。熙宁四年，诏位参政、枢副、同知下，著为令。九
年，诏：“今后遇以职事侍殿上，或中书、枢密院合班问
圣体及非次庆贺，并特序二府班。”官制行，罢宣徽院
以职事分隶省寺，而使号犹存。初，吏部尚书王拱辰，
治平中知大名府，神宗即位，拜太子少保。明年，检校
太傅，改宣徽北院使，寻迁南院，立班序位视签枢。元
丰六年，拱辰除武安军节度使，再任，自此遂罢使名，
不复除，独太子少师张方平许依旧领南院使致仕。
哲宗即位，始迁太子太保而罢使名。元祐三年，复置
南、北院使，仪品恩数如旧制。六年，以冯京为南院使，
而方平亦复使名。中书舍人韩川言：“祖宗设此官，礼
均二府，以待勋旧，未尝带以致仕。且宣徽，武官也，宫
保，文官也，不宜混并。”不听。方平亦固辞不拜。七年，冯
京亦以使致仕。绍圣三年，议者言官名虽复，而无所
治之事，乃罢之。南渡以后，不复再置。

殿中省监、少监、监丞各一人。监掌供奉天子玉食、医
药、服御、幄帟、舆辇、舍次之政令，少监为之贰，丞参领
之。凡总六局：曰“尚食”，掌膳羞之事；曰“尚药”，掌和剂诊
候之事；曰“尚酝”，掌酒醴之事；曰“尚衣”，掌衣服冠冕之
事；曰“尚舍”，掌次舍幄帟之事；曰“尚辇”，掌舆辇之事。

〈注〉六尚，各有典御二人，奉御六人或四人，监门二人或一人。又尚食有膳工，尚药有医师，尚酝有酒工，尚衣有衣徒，尚舍有幕士，尚辇有正供等，皆分隶其局。

又置提举六尚局及管干官一员。旧殿中省判省事
一人，以无职事朝官充，虽有六尚局名，别有事存。凡
官随局而移，不领于本省，所掌惟郊祀、元日、冬至，天
子御殿及禘祫后庙神主赴太庙，供具伞扇，而殿中
监视秘书监为寄禄官而已。元丰中，神宗欲复建此
官，而度禁中未有其地，但诏御辇院不隶省寺，令专
达焉。初，权太府卿林颜因按内藏库，见乘舆、服御杂
贮百物中，乃乞复殿中省六尚，以严奉至尊。于是徽
宗乃出先朝所度《殿中省图》，命三省行之，而其法皆
左正言姚祐所裁定。是岁，崇宁二年也。二年，蔡京上
《修成殿中省六尚局、供奉库务敕令格式》并《看详》凡
六十卷，仍冠以“崇宁”为名。政和元年，殿中省高伸上
《编定六尚供奉式》。靖康元年，诏六尚局并依祖宗法。
又诏：“六尚局既罢，格内岁贡品物万数，尚为民害，非
祖宗旧制，其并除之。”御药院勾当官，无常员，以入内
内侍充。掌按验秘方，以时剂和药品，以进御及供奉
禁中之用。

〈注〉旧制，勾当御药院迁官至遥领团练防御者，谓

之暗转，干冒恩泽，浸不可止。嘉祐五年，诏“御药院内臣如当转出而特留者，俟其出，计所留岁月优迁之，更不许累计所迁资序。非勾当御药院而留者，其出更不推恩。”

典八人，药童十一人，匠七人。

〈注〉崇宁二年，并入殿中省。

尚衣库使、副使旧曰“尚衣库。”大中祥符三年改监官
二人，以内侍三班充。掌驾头服御、伞扇之名物。凡御
殿，大礼前一日，请乘舆《衮冕》、镇圭、袍服于禁中，以待
进御，事已复还。内库典一人，匠四人，掌库十人。
内衣物库

〈注〉在文德殿后，太平兴国二年置受纳匹段库，受纳绫、锦、西州鹿胎绫、罗、绢匹段。大中祥符元年并入。

监官二人，以京朝官并内侍充。

〈注〉旧三人，以诸司使、副及三班、内侍充。

掌纳锦绮、绫罗、色帛、银器、腰束带料，造年支准备衣
服，以待颁赐诸王、宗室、文武近臣、禁军将校时服，并
给宰臣、亲王、皇亲、使相生日器币，两府臣僚、百官、皇
亲转官、中谢、朝辞特赐，及大辽诸外国人使辞见银
器、射弓、衣带。典八人，掌库三十一人。

《新衣库》：

〈注〉在“太平坊。”

监官二人，以诸司使副、三班及内侍充。掌受锦绮、杂
帛、衣服之物，以备给赐及邦国仪注之用，并受纳衣
服，以赐诸司丁匠。诸军监门二人，以三班使臣充。典
十人，掌库五十五人。

朝服法物库：

〈注〉太平兴国二年置，后分三库：一在天安殿后，一在右掖门内北廊，一在正阳门外。

监官二人，以诸司使、副及三班、内侍充。掌百官朝服、
诸司仪仗之名物。典三人，掌库三十人。已上崇宁二
年，并入殿中省。

〈注〉旧有裁造院、针线院、杂卖场，后省并之。

大府寺旧置判寺事一人，以两制或带职朝官充；同
判寺一人，以京朝官充。凡廪藏、贸易、四方贡赋，百官
奉给，时皆隶三司。本寺但掌供祠祭香币、帨巾、神席，
及校造斗升衡尺而已。元丰《官制》行，始正职掌，置卿、
少卿各一人，丞、主簿各二人。卿掌邦国财货之政令，
及库藏出纳、商税、平准、贸易之事，少卿为之贰，丞参
领之。凡四方贡赋之输于京师者，辨其名物，视其多
寡，别而受之。储于内藏者，以待非常之用；颁于左藏
者，以供经常之费。凡官吏、军兵奉禄赐予，以法式颁
之。先给历，从有司检察，书其名数，钩覆而后给焉。供
奉之物，则承旨以进，审奏得画，乃听除之。若春秋授
军衣，则前期进样，定其颁日。畿内将校、营兵支请，月
具其数以闻。凡商贾之赋，小贾即门征之，大贾则输
于务。货之不售者，平其价，鬻于平准，乘时赊贷，以济
民用。若质取于官，则给用多寡，各从其抵。岁以香、茶、
盐、钞募人入豆糓实边，即京都阙用物，预报度支。凡
课入，以盈亏定课最，行赏罚。大祀晨祼，则卿置币。奠
玉，则入陈玉帛，馀祀供其帨巾。分案九，置吏六十有
五。元祐初，以仓部郎官印发文钞，三年，复归本寺。又
诏太府置长、贰。五年，令长贰每月分巡所辖库务。元
符元年，增置丞一员。三年，改市易案为平准，其市易
务亦如之。崇宁中，置药局七所，添丞一员点检。宣和
三年减罢。靖康元年，诏内外官司局所依熙宁法，钱
物并纳左藏库，凡省一百五所。又诏“户部、太府寺长
贰、当职官及本库官吏俸钱，候在京官吏支散并足，
方许支给。”从户部尚书梅执礼之请也。所隶官司二
十有五：

左藏东、西库掌受四方财赋之入，以待邦国之经费，
给官吏军兵，奉禄赐予。旧分南、北两库，政和六年，修
建新库以“东、西库”为名。

西京、南京、北京，各置“左藏库。”

内藏库，“掌受岁计之馀积，以待邦国非常之用。
奉宸库，掌供内庭，凡金玉、珠宝、良货贿藏焉。”

祗候库，掌受“钱帛、器皿、衣服，以备传诏颁给及殿庭
赐予。”

元丰库，掌受诸路积剩常平钱物，凡封桩者皆入焉。

〈注〉神宗常愤契丹倔彊，慨然有恢复幽燕之志，聚金帛内帑，自制四言诗一章，曰：“五季失国，猃狁孔炽。艺祖造邦，思有惩艾。爰设内府，基以募士。曾孙保之，敢忘厥志。”每库以诗一字目之，储积皆满。又别置库，赋诗二十字，分揭于库，曰：“每虔夕惕心，妄意遵遗业。顾予不武姿，何日成戎捷。”徽宗朝又有崇宁库、大观库。

布库，“掌受诸道输纳之布，辨其名物，以待给用。
茶库，掌受江、浙、荆湖、建、剑茶茗，以给翰林诸司及赏
赉出鬻。”

料，以券准给。

审计司。“掌审其给受之数，以法式驱磨。”

“都商税务”，掌收京城商旅之筭，以输于《左藏》。

汴河上下锁“蔡河上下锁，掌收舟船木筏之征。
都提举市易司掌提点贸易货物，其上下界及诸州
市易务、杂买务、杂卖场皆隶焉。”

《市易上界》掌敛市之不售、货之滞于民用者，乘时贸
易，以平百物之直。

市易下界掌飞钱给券，以通边籴。

杂买务，掌和市百物，凡宫禁官府所需，以时供纳。
杂卖场，掌受内外币馀之物，计直以待出货，或准折
支用。

榷货务。掌折博斛斗、金帛之属。

交引库。掌给印、出纳，交引钱钞之事。

抵当所，掌以官钱听民质取而济其缓急。

和剂局、“惠民局。”“掌修合良药出卖，以济民疾。”

店宅务。掌管官屋及邸店，计置出僦及修造之事。
“石炭场。”掌受纳出卖石炭。

香药库，掌出纳外国贡献及市舶香药、宝石之事。
建炎诏罢太府寺，以其所掌职务拨隶金部。绍兴元
年，复以章亿守太府寺丞，措置印给茶盐钞引，续添
置丞二员。四年，复置卿、少各一员。十年，复置主簿。十
一年，诏“交引库书押、钞引寺丞两员，遇合推赏，各与
减磨勘。”二年，寻诏三丞一体行之。隆兴元年，并省主
簿一员。明年，如旧制，设案七，以序次分管“监交案，随
逐丞、簿赴左藏库监交，看验纲运钱物。”中兴后，所隶
惟有粮料院、审计司、左藏东西库、交引库、祗候库、和
剂库、惠民局，如前制所置。

《左藏南库》：

〈注〉系“桩管御前激赏库”改。

以侍从官提领，又置提辖、检察官一员。

“编估局”、《打套局》。

〈注〉二、局，系拣选市船、香药、杂物等第，会其直以待贸易。

《寄椿库》。

〈注〉掌发卖香药匹帛，拘其直归于“左藏南库”，

置监官提领二人。

少府监旧制，判监事一人，以朝官充。凡进御器玩、后
妃服饰、雕文错彩、工巧之事，分隶文思院、后苑造作
所。本监但掌造门㦸、神衣、旌节，郊庙诸坛祭玉法物，
铸牌印，诸记、百官拜表案褥之事。凡祭祀则供祭器、
爵瓒、照烛。元丰《官制》行，始制少监、丞、主簿各一人。监
掌百工伎巧之政令，少监为之贰，丞参领之。凡乘舆
服御、宝册、符印、旌节、度量、权衡之制，与夫祀祭、朝会、
展采备物，皆率其属以供焉。“庀其工徒，察其程课，作
止劳逸，及寒暑早晚之节，视将作匠法，物勒工名，以
法式察其良窳。凡金玉、犀象、羽毛、齿革、胶漆、材竹，辨
其名物而攽其制度，事当损益，则审其可否，议定以
闻。”少府所掌，旧有主名，其工作之事，则监自亲之。熙
宁中，已釐归有司，官制行，皆复旧。元丰元年，工部言：
“文思院上下界诸作《工料条格》，该设不尽功限，例各
宽剩。乞委官检点，照前后料例功限编为定式。”从之。
又诏文思监官除内侍外，令工部、少府监同议选差。
崇宁三年，诏：文思院两界监官，立定文臣一员，武臣
二员，并朝廷选差。其“内侍干当官并罢。分案四，置吏
八，所隶官属五。”

文思院。掌造“金银、犀玉工巧之物，金采、绘素、装钿之
饰，以供舆辇、册宝、法物，凡器服之用。”

绫锦院。掌织纴锦绣，以供乘舆凡服饰之用。

染院。掌染丝枲币帛。

裁造院。“掌裁制服饰。”

文绣院。掌“纂绣以供乘舆服及宾客祭祀之用。”

〈注〉崇宁三年置，招绣工三百人。

旧制，南郊，祭器库监官二人。

太庙祭器法物库。监官二人，掌祠祭器服之名物。各
有专典。

旌节官二人：

铸印篆文官二人：

诸州铸钱监，监官各一人，以上并属少府监。

按《石林燕语》：“宣徽南北院使，唐末旧官也。置院在枢
密院之北，总内诸司及三班、内侍等事。国初，与枢密
先后入叙班，盖视二府一等也。每除枢密，先为使者，
必辞请居其下而后从之。熙宁间，始诏定班枢密副
使下。元丰官制行，犹存不废。自王拱辰改除节度使，
遂罢不除。元祐间，复置以命张安道，后亦废。”